ΔΕΛΤΙΟ ΤΥΠΟΥ
Το TEDxDUTH 2026 έρχεται στην Ξάνθη στις 28 Νοεμβρίου με θέμα το BLOOM.
An Idea Is a Seed | Από τον πρώτο σπόρο στην άνθιση
Από μια μικρή ιδέα σε μια μεγάλη αλλαγή: το TEDxDUTH προσκαλεί το κοινό να ανακαλύψει όσα προηγούνται κάθε άνθισης.
Το TEDxDUTH επιστρέφει το Σάββατο 28 Νοεμβρίου 2026 στην Ξάνθη, παρουσιάζοντας τη θεματική BLOOM. Η φετινή διοργάνωση στρέφει το βλέμμα σε όσα κρύβονται πίσω από κάθε νέα αρχή: στις ιδέες, στις εμπειρίες και στις μικρές στιγμές που μπορούν να οδηγήσουν σε κάτι μεγαλύτερο.
Κάθε μεγάλη αλλαγή ξεκινά από κάτι μικρό. Μια σκέψη, μια ερώτηση ή μια διαφορετική ματιά στον κόσμο μπορεί να γίνει ο πρώτος σπόρος μιας νέας διαδρομής. Με αυτή την αφετηρία, το TEDxDUTH 2026 αναδεικνύει τη σημασία της εξέλιξης, των προκλήσεων που μας διαμορφώνουν και των ιδεών που, όταν βρουν τον χώρο να αναπτυχθούν, μπορούν να μεταμορφώσουν τον τρόπο με τον οποίο βλέπουμε τον εαυτό μας και τον κόσμο γύρω μας.
BLOOM: Κάθε άνθιση έχει τη δική της ιστορία
Κανένας σπόρος δεν ανθίζει από τη μια στιγμή στην άλλη. Χρειάζεται χρόνο, χώρο, φροντίδα και τις κατάλληλες συνθήκες. Αντίστοιχα, πίσω από κάθε σπουδαία ιδέα, προσωπική υπέρβαση ή σημαντική ανακάλυψη υπάρχει μια πορεία που δεν είναι πάντοτε ορατή, γεμάτη δοκιμές, αμφιβολίες, ανατροπές και μικρές στιγμές.
Το BLOOM αποτελεί μια πρόσκληση να κοιτάξουμε πέρα από το αποτέλεσμα και να ανακαλύψουμε τη διαδικασία που το έκανε δυνατό. Να αναρωτηθούμε τι χρειάζεται μια ιδέα για να αναπτυχθεί, τι μας βοηθά να εξελιχθούμε και πώς οι αλλαγές που βιώνουμε μπορούν να γίνουν η αρχή για κάτι καινούργιο. Γιατί η άνθιση δεν είναι μόνο η στιγμή που κάτι γίνεται ορατό· είναι όλα όσα προηγήθηκαν, αλλά και όσα μπορούν να ακολουθήσουν.
Η θεματική ξεδιπλώνεται μέσα από τρία επιμέρους sessions: Genesis (η γέννηση), Roots of Becoming (η διαδρομή) και Anθos (η άνθιση).
Από την πρώτη σπίθα μιας ιδέας μέχρι τη στιγμή που αποκτά μορφή και ανοίγει νέους ορίζοντες, το TEDxDUTH προσκαλεί το κοινό να ανακαλύψει τις ιστορίες πίσω από κάθε άνθιση και να αναζητήσει τους δικούς του σπόρους αλλαγής.
Λίγα λόγια για το TEDxDUTH
Το TEDxDUTH είναι μια ανεξάρτητα οργανωμένη εκδήλωση υπό την άδεια του TED και την αιγίδα του Δημοκριτείου Πανεπιστημίου Θράκης (ΔΠΘ). Ακολουθώντας τη φιλοσοφία του TED, «Ideas Worth Spreading» («Ιδέες που αξίζει να διαδοθούν»), δίνει βήμα σε ανθρώπους με διαφορετικές διαδρομές, γνώσεις και εμπειρίες, που μοιράζονται ιδέες και ιστορίες ικανές να εμπνεύσουν, να αμφισβητήσουν καθιερωμένες αντιλήψεις και να δημιουργήσουν νέες προοπτικές.
Πέρα από τη σκηνή, το TEDxDUTH αποτελεί μια κοινότητα που συναντιέται μέσα από τον εθελοντισμό, τη δημιουργικότητα και τη συνεργασία, συμβάλλοντας στην ανάδειξη του Δημοκριτείου Πανεπιστημίου Θράκης και της ευρύτερης περιοχής ως σημείων συνάντησης της γνώσης, του πολιτισμού και της καινοτομίας.
Η πορεία του TEDxDUTH
Η ιστορία του TEDxDUTH ξεκίνησε το 2018 με τη συγκρότηση της πρώτης φοιτητικής ομάδας. Η πρώτη διοργάνωση πραγματοποιήθηκε το 2019 στην Αλεξανδρούπολη με θεματική «Atom». Ακολούθησαν οι διοργανώσεις «Antithesis» (2021), «Redefine» (2022), «Τα Πάντα Ρέι» (2023) και «Metavasis» (2024) στην Ξάνθη, ενώ το 2025 το TEDxDUTH επέστρεψε στην Κομοτηνή με τη θεματική «Entroπia».
Κάθε διοργάνωση αποτελεί ένα ξεχωριστό κεφάλαιο, φέρνοντας στο προσκήνιο νέες ιδέες, διαφορετικές οπτικές και ανθρώπους που έχουν κάτι ουσιαστικό να μοιραστούν. Με σταθερό σημείο αναφοράς τη διάδοση ιδεών και τη σύνδεση της πανεπιστημιακής κοινότητας με την κοινωνία, το TEDxDUTH συνεχίζει να δημιουργεί ευκαιρίες για συνάντηση, έμπνευση και εξέλιξη.
Η επόμενη άνθιση ξεκινά εδώ
Το TEDxDUTH 2026: BLOOM φιλοδοξεί να αποτελέσει έναν χώρο συνάντησης ιδεών και ανθρώπων, μια αφορμή να δούμε διαφορετικά όσα θεωρούμε δεδομένα και να ανακαλύψουμε νέες δυνατότητες εκεί όπου μέχρι τώρα βλέπαμε μόνο την αρχή. Γιατί κάθε άνθιση ξεκινά με μια δυνατότητα και κάθε δυνατότητα περιμένει τις κατάλληλες συνθήκες για να γίνει πραγματικότητα.
Τα εισιτήρια είναι διαθέσιμα! Μείνετε συντονισμένοι για περισσότερες πληροφορίες σχετικά με το πρόγραμμα, τους ομιλητές, τα performances, τα workshops και τις παράλληλες δράσεις.

